Diari Oficial de la Generalitat Valenciana


Sumari del DOGV 3975, del 06-04-2001 (2001/3159)

DECRET 72/2001, de 2 d'abril, del Govern Valencià, pel qual es regula l'atenció continuada en l'àmbit de l'atenció primària.
----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2001/04/02/72**

### Versions

 25/07/2003 - Actualitat  Text inicial: 01/01/2001 - 24/07/2003 

### Dades del document

Número de DOGV
:   3975

Data del DOGV
:   06-04-2001

Secció del DOGV
:   I. DISPOSICIONS GENERALS

Número del document
:   2001/3159


Data del document
:   02-04-2001

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * servei sanitari
    * legislació
    * professió sanitària
    * jornada de treball

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 25.07.2003**

**Decret 72/2001, de 2 d'abril, del Govern Valencià, pel qual es regula l'atenció continuada en l'àmbit de l'atenció primària.** ****[1]****

**[(DOCV núm. 3975 de 06.04.2001)](http://www.docv.gva.es/datos/2001/04/06/pdf/2001_3159.pdf) Ref. 1386/2001**

El model actual d'atenció primària vertebrat al voltant de les àrees de salut com a estructura fonamental del sistema sanitari, aprovat pel Decret 42/1986, de 21 de març, del Govern Valencià, pretén la concepció integral de la salut, incloent necessàriament, entre les seues funcions, l'atenció a la urgència mitjançant l'establiment de torns d'atenció continuada per part dels membres dels equips d'Atenció Primària (EAP).

Ordres successives de 24 de març de 1995 i 26 de febrer de 1997 i la Resolució de 19 de novembre de 1999, del conseller de Sanitat, han anat suprimint els serveis especials i ordinaris d'urgències per tal d'unificar la prestació d'aquest servei en l'àmbit de l'atenció primària.

Igualment, atenent la resolució de la Sentència número 13/2000, de 2 de novembre, de la Sala Social, del Tribunal Superior de Justícia de la Comunitat Valenciana, es feia necessària l'aprovació d'una norma que reculla el pronunciament judicial al·ludit, que es va fer eco del que estableix la Sentència de 3 d'octubre de 2000 del Tribunal de Justícia de la Comunitat Europea, el qual va dilucidar les qüestions prejudicials plantejades sobre si l'activitat dels metges dels EAP estava compresa dins de l'àmbit d'aplicació de les directives 89/391/CE, del Consell, de 12 de juny, relativa a l'aplicació de mesures per a promoure la millora de la seguretat i de la salut dels treballadors en el treball, i 93/1104/CE, del Consell, de 23 de novembre, relativa a determinats aspectes d'ordenació del temps de treball.

Per tant, després d'haver sigut acordat en la Mesa Sectorial de Sanitat de data 17 de novembre de 2000, d'acord amb el que disposa l'article 32.b) de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, a proposta del conseller de Sanitat i després de la deliberació del Govern Valencià, en la reunió del dia 2 d'abril de 2001,

DECRETE

**Article 1. Àmbit d'aplicació**

1. El present decret serà d'aplicació als equips d'atenció primària (EAP) que fan atenció continuada.

2. El personal de quota i zona faran atenció continuada de manera voluntària.

**Article 2. Punts d'atenció continuada. Concepte**

S'entén per atenció continuada l'atenció permanent que es presta a la població fora de l'horari ordinari e funcionament del centre, que es du a terme en els punts d'atenció continuada (PAC), mitjançant l'establiment de torns rotatius entre els professionals de l'EAP.

**Article 3. Modalitat per a la prestació de l'atenció continuada**

Tots els punts d'atenció continuada es realitzaran en la modalitat de presència física.

**Article 4. Àmbit de cobertura de l'atenció continuada**

Com a regla general, la població atesa per cada punt d'atenció continuada serà la de la zona bàsica de salut. No obstant aixó, a fi de garantir un optimització dels recursos assistencials existents i sempre que s'assegure la qualitat del servei prestat, els PAC podran organitzar-se de manera conjunta entre els membres dels EAP de diferents zones bàsiques de salut limítrofes geogràficament. Tanmateix, en el medi rural amb àmplia dispersió geogràfica, els PAC tindran àmbit de zona de salut.

**Article 5. Horari de funcionament dels PAC. Òrgan competent per a fixar-lo**

L'horari de funcionament dels PAC començarà quan acabe l'horari de funcionament del centre, és a dir, a les 15 hores en els centres que funcionen només en horari de matí i a les 21.00 hores en els centres que funcionen en horari de matí i vesprada, segons les característiques del centre, i finalitzarà a les 08.00 hores de l'endemà. Els diumenges i festius els PAC funcionaran les 24 hores.

L'órgan competent per a fixar l'horari dels PAC és la direcció de l'àrea, atenent les característiques de la zona bàsica de salut.

**Article 6. Exempció de realitzar l'atenció continuada per raó d'edat. Requisits**

1. El personal de l'EAP major de 54 anys podrà quedar exempt de l'obligació de realitzar atenció continuada. Per tal que l'exempció al·ludida siga concedida, la persona interessada haurà d'adreçar, de manera preceptiva, una sol·licitud a la direcció d'atenció primària de l'àrea corresponent, havent de concedir-la en el termini màxim de dos mesos. En el supósit que transcórrega aquest termini sense que hi haja resposta per part de l'administració, l'exempció s'entendrà concedida per silenci administratiu, segons que disposa l'article 43 de la Llei de Règim Jurídic de les Administracions Públiques i del Procediment Administratiu Comú.

2. L'obligació de fer atenció continuada s'anirà rebaixant de manera progressiva fins a arribar al límit de 45 anys. La rebaixa esmentada es farà a partir de l'1 de gener de cada any, començant el 2002 i acabant el 2005, de manera que l'1 de gener de 2002 el límit estarà fixat en els 52 anys, i l'1 de gener de 2005 en els 46 anys d'edat.

Tot aixó, peró, quedarà supeditat al fet que es garantisca l'assistència sanitària de la població.

**Article 7. Altres supósits d'exempció de l'atenció continuada**

Es podà sol·licitar l'exempció de l'atenció continuada en els supósits següents:

– Per embaràs.

– Per període de lactància.

– Per problemes de salut que impossibiliten l'exercici de l'atenció continuada. Per tal que es concedisca l'exempció en aquest supósit serà preceptiu que la persona interessada presente informe mèdic justificatiu. Una vegada presentat l'informe al·ludit, el director d'Atenció Primària de l'àrea corresponent serà el competent per a valorar-lo i, en el seu cas, concedir l'exempció sol·licitada.

En els tres supósits al·ludits, la sol·licitud haurà d'adreçar-se per part de la persona interessada a la direcció d'Atenció Primària de l'àrea corresponent.

**Article 8. Incorporació de la persona exempta al torn d'atenció continuada**

En el supósit que la persona exempta de la prestació del servei d'atenció continuada desitjara incorporar-s'hi novament, haurà de comprometre's a estar, com a mínim, un any natural prestant servei en atenció continuada abans de sol·licitar de nou l'exempció.

**Article 9. Nombre d'hores en atenció continuada**

El nombre màxim d'hores d'atenció continuada que es faran en Atenció Primària serà de 425 hores/any, i es podrà ampliar de manera voluntària fins a 850 hores/any.

En cap cas la jornada de treball no excedirà les 48 hores, inclós el temps de treball dedicat a atenció continuada, per cada període de set dies, en cómput de 12 mesos.

**Article 10. Contractació de reforços externs d'EAP**

En el supósit que foren necessaris reforços externs de l'EAP, per a la cobertura s'atendrà l'ordre jeràrquic següent:

1. Personal voluntari de la mateixa àrea de salut, sempre que no excedisca el nombre d'hores assenyalat en l'article 9.

2. Personal contractat de la borsa de treball, segons que preveu la normativa vigent.

3. Personal voluntari d'altres àrees, sempre que no excedisca el nombre d'hores assenyalat en l'article 9.

**Article 11. Lliurança i compensació de dies**

L'endemà d'haver fet atenció continuada, de manera obligatória, serà dia de descans remunerat.

En el supósit que l'atenció continuada s'efectue en diumenge, el dia de descans corresponent serà el dilluns i, a més, donarà lloc a un dia de compensació que se sumarà als períodes de vacances.

Els dies 24 i 31 de desembre, i també el 5 de gener, es consideraran festius pel que fa a les retribucions, amb una remuneració equivalent a 24 hores d'atenció continuada.

Els dies 1 i 6 de gener, el 9 d'octubre i el 25 de desembre tindran el tractament de diumenges, i per tant donaran lloc a un dia de compensació que se sumarà als períodes de vacances.

En atenció a la regulació fixada en aquest article, les direccions d'atenció primària podran arbitrar mesures organitzatives necessàries per a garantir l'atenció sanitària adequada a la població, després de l'autorització de la Conselleria de Sanitat.

**Article 12. Dietes**

Es retribuirà, en concepte de restauració, el personal facultatiu i el d'infermeria que preste serveis d'atenció continuada amb les quantitats següents:

– 1.500 pessetes en dies laborables.

– 3.000 pessetes en diumenges i festius.

Aquestes quantitats es revisaran anualment, atenent l'IPC.

DISPOSICIÓ FINAL

El present decret tindrà efecte retroactiu, aplicant-se el mateix a partir de l'1 de gener de 2001.

València, 2 d'abril de 2001

El president de la Generalitat Valenciana,

EDUARDO ZAPLANA HERNÁNDEZ-SORO

El conseller de Sanitat,

SERAFÍN CASTELLANO GÓMEZ

---

****[1]****La duració i l'hora d'inici de la guàrdia o torn d'atenció continuada es regirà pel que disposa l'article 10 del **[Decret 137/2003, de 18 de juliol](http://www.docv.gva.es/index.php?id=26&sig=3513/2003&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D137%26ANYO_DISPOSICION%3D2003)**, del Consell de la Generalitat, pel qual regula la jornada i l'horari de treball, els permisos, les llicències i les vacances del personal al servici de les institucions sanitàries de la Generalitat dependents de la Conselleria de Sanitat. (DOCV núm. 4551 de 24.07.2003) Ref. Base de dades 3513/2003.

Queden derogades les previsions sobre açó que conté el Decret 72/2001, de 2 d'abril, del Consell de la Generalitat (DOCV núm. 3975, de 6 d'abril), en Atenció Primària; si bé la resta del contingut d'estes normes continua sent aplicable perquè resulta compatible amb el que establix este decret.


Còpia Permalink ELI